b"\n_START_ARTICLE_\nCatedral de Gant\n_START_SECTION_\nHist\xc3\xb2ria\n_START_PARAGRAPH_\nLa m\xc3\xa9s antiga menci\xc3\xb3 d'aquesta catedral del comtat de Flandes es remunta al segle X. Transmarius, bisbe de Tournai i de Noyon, va fer crear en aquest indret una capella que portava llavors el nom d'esgl\xc3\xa9sia de Saint-Jean. Al segle XIII, l'esgl\xc3\xa9sia va ser renovada i ampliada; s'hi va afegir una esgl\xc3\xa9sia a sobre i capelles laterals; esdevingu\xc3\xa9 cripta l'esgl\xc3\xa9sia origin\xc3\xa0ria. El cor va ser completat amb una volta en fusta i es va afegir una torre oest a l'edifici g\xc3\xb2tic. El 1543, es va posar a l'esgl\xc3\xa9sia una fletxa. La catedral de Sant Bav\xc3\xb3 porta aquest nom des de 1540. En aquella \xc3\xa8poca, Carles I, nascut a Gant, va prendre una s\xc3\xa8rie de mesures repressives a la ciutat que s'havia rebel\xc2\xb7lat contra l'impost de guerra aixecat per l'emperador. Entre aquestes mesures estava prevista la construcci\xc3\xb3 d'una ciutadella per tal de vigilar la ciutat: aquests treballs van ser confiats a Adrien de Croy._NEWLINE_Va escollir l'empla\xc3\xa7ament de l'abadia de Sant Bav\xc3\xb3, que va arrasar en gran part malgrat les vanes s\xc3\xbapliques dels frares. El cap\xc3\xadtol va ser llavors traslladat a l'esgl\xc3\xa9sia de Saint-Jean, que va ser rebatejada amb l'advocaci\xc3\xb3 de sant Bav\xc3\xb3._NEWLINE_No va ser fins al 1559 que l'esgl\xc3\xa9sia va ser escollida pel papa com a esgl\xc3\xa9sia episcopal de Gant i es va convertir en catedral._NEWLINE_El 1566, els iconoclastes van destruir les vidrieres ofertes per Carles I, Maria d'Habsburg i Felip II._NEWLINE_Dos incendis successius van destruir la fletxa, aix\xc3\xad com una part de l'edifici, el 1628 i 1640.\n_START_SECTION_\nArquitectura\n_START_PARAGRAPH_\nDins de la catedral, es descobreix un espai impressionant de tres naus d'inspiraci\xc3\xb3 brabant, datades d'aproximadament del 1550 i formades pel cor, el creuer i les capelles laterals. Destaca la capella del Sant Sepulcre._NEWLINE_El cor, parcialment obert al p\xc3\xbablic, al qual s'accedeix per una escala d'una desena d'esglaons, va ser constru\xc3\xaft en pedra blava de Tournai. Allotja els mausoleus de diversos bisbes de Gant enterrats a la cripta, aix\xc3\xad com un gran nombre d'obres mestres, entre les quals destaquen les est\xc3\xa0tues de Sant Pere i de Sant Pau per Karel van Poucke. La volta central no va ser col\xc2\xb7locada a la catedral fins al 1628, tot i haver estat projectada des de l'origen._NEWLINE_La torre de la fa\xc3\xa7ana occidental d'estil g\xc3\xb2tic braban\xc3\xa7\xc3\xb3 t\xc3\xa9 una al\xc3\xa7ada de 89 metres i data dels anys 1462-1534. Els vitralls s\xc3\xb3n del segle XIX. L'esgl\xc3\xa9sia anomenada baixa (el creuer i les tres naus) va ser constru\xc3\xafda en ma\xc3\xb3 i pedra blanca entre 1533 i 1559._NEWLINE_Hi ha el tr\xc3\xadptic Viglius, obra de Frans Pourbus el Vell. S'hi troba igualment el c\xc3\xa8lebre pol\xc3\xadptic L'adoraci\xc3\xb3 de l'anyell m\xc3\xadstic dels germans Van Eyck, acabat el 1432."